  Майя Бывальцева Красногорск ёросысь Дьӧбо (Дёбы) черкогуртысь медпунктлэсь ужзэ азьланьтонъя ужпумез одӥг-кык арня куспын сэрттозы-пертчозы. Черкогуртын улӥсьёсын пумиськон дыръя 12-тӥ пӧсьтолэзе сыӵе пумкылъян кутӥз Удмуртилэн тӧроезлэсь ужзэ огдырлы быдэсъясь Александр Бречалов. Улосвыл кивалтӥсьлэн гуртоосын пумиськоназ ӝутэм ужпумъёс пӧлын валтӥсез дырыз дыръя но ӟечлыко эмъюрттэт басьтонэн герӟаськемын вал. Дьӧбоын ужась фельдшер али пичи нуныеныз пуке, черкогуртын улӥсьёс ӝыны ставкалы ке но ӧнерчиез куро. Соослэн верамзыя, висёнъёссы тырмыт, нош ёрос центре вуыны капчи ӧвӧл — автобус арняяз кык пол гинэ ветлэ. Александр Бречалов медпунктэ ужасез матысь кык арняосы шедьтыны куриз, нош вуоно арняе черкогуртэ интыысь интые ветлӥсь диагностикая фельдшер-акушер пункт вуоз. Тегъёс: Мерлык Тазалык Удмуртия Красногорск АлександрБречалов  